Plaça Nova de Sant Sebastià (Plaça de la Constitució)

La Plaza Berria o Plaza Nueva (Plaça Nova) o Plaza de la Constitución (Plaça de la Constitució) és una plaça del nucli antic de Donostia-Sant Sebastià, capital de Guipúscoa, situada al centre de la ciutat. Datada del 1722, va celebrar el seu 300è aniversari el 2022.En èuscar i en l’argot popular, el nom de Plaça Nova es va utilitzar fins a mitjan segle XX. Com moltes altres "places noves" de les ciutats, és d'estil neoclàssic, amb una planta quadrada i arcades de pedra. Una de les principals característiques de la plaça és que sovint es fa servir com a escenari de les festes més destacades de la ciutat (la Tamborrada, la fira de Sant Tomàs, el foc de Sant Joan o les cercaviles durant la Setmana Gran —Aste Nagusia—, entre d’altres). La plaça també acull l’antic Ajuntament de Sant Sebastià, que posteriorment es va convertir en la Biblioteca Municipal. Actualment, alberga les oficines de Donostia Kultura, així com les col·leccions històriques de la Biblioteca, la unitat tècnica, la sala d’activitats i les oficines de gestió. Nom Al llarg de la història, aquesta plaça ha tingut diversos noms: Plaça Nova, Plaça de la Constitució, «Plaza del 18 de Julio» i, posteriorment, de nou Plaça de la Constitució. Plaça Nova és el nom més antic. L’antiga Plaça (Plaça Vella) de Donostia-Sant Sebastià estava situada a la sortida del carrer San Jerónimo, al Boulevard. Després dels danys causats per l’atac del duc de Berwick el 1719, es va construir una nova plaça en un altre emplaçament, al lloc on abans hi havia cases; aquesta és l’actual Plaça de la Constitució, que popularment també ha estat coneguda com a Plaça Nova. El nom actual es va adoptar el 1820, no per decisió de l’ajuntament, sinó per iniciativa de l’elit liberal de Sant Sebastià, reunida a l’associació La Sociedad Patriótica de San Sebastián (també coneguda com a Tertulia Constitucional La Balandra). Segons Josu Tellabide, aquesta entitat tenia un caràcter marcadament castellanitzant. Més endavant, el 1898, l’Ajuntament de Sant Sebastià va aprovar oficialment dues denominacions: en castellà, «Plaza de la Constitución», i en èuscar, «Plaza Berria». Malgrat aquests canvis oficials, en l’ús popular es va continuar utilitzant durant anys el nom «Plaza Berria» (Plaça Nova). Durant el franquisme, quan la denominació oficial era «Plaza del 18 de Julio», també es va estendre popularment la forma abreujada Consti. Estructura i ubicació Aquesta zona, envoltada d’edificis amb arcades, va ser en el seu moment la seu de l’Ajuntament de Sant Sebastià, i en destaca el rellotge. Actualment, les persones que hi passegen o seuen a les terrasses dels bars poden observar un detall singular: cada balcó que dona a la plaça està marcat amb un número. Aquest element recorda que l’espai havia estat una plaça de toros, amb 147 balcons o llotges. La plaça és d’estil neoclàssic. L’envolten els carrers Arrandegi, Fermin Kalbeton, Iñigo, Joan Bilbao, Narrika, Portu i San Jerónimo. Referències Vegeu també Plaça del Castillo, Pamplona Plaza Barria, Bilbao Ehun metro Enllaços externs (castellà) (basc) Plaza Nueva - Plaza de la Constitución - Patrimonio Cultural - Govierno Vasco